Meer aktiewe gevalle hiér as met tweede golfGesondheidswerkers by Steve Biko-hospitaal in Pretoria tydens die tweede virusgolf in Januarie vanjaar. (Foto: Phill Magakoe / AFP) Die getal aktiewe Covid-19-gevalle in Tshwane het nou amptelik die metro se getal aktiewe gevalle tydens die piek van die tweede virusgolf verbygesteek. Burgemeester Randall Williams het Maandag gesê die Stad Tshwane se jongste Covid-19-verslag toon dat die getal aktiewe gevalle in die metro tot 17 130 geklim het. Dít dui op ŉ beduidende toename in aktiewe virusgevalle aangesien dié syfer verlede week op 10 971 gestaan het. “Dié syfer is veral kommerwekkend aangesien die Stad tydens die piek van die tweede vlaag ongeveer 16 000 aktiewe gevalle beleef het, voordat ŉ afname in gevalle opgemerk is,” sê die burgemeester. “Indien ons na die huidige tendens kyk, word dit duidelik dat aktiewe Covid-19-gevalle tans vinnig aan die toeneem is.” Williams sê voorts nuwe bevestigde daaglikse gevalle neem ook skerp toe, met tussen 2 100 en 2 300 gevalle per dag. Onlangse toename in nuwe Covid-19-gevalle: ŉ Beroep word nou opnuut op die inwoners van Tshwane gedoen om vlak 3-afsonderingsregulasies streng na te kom. Pretorianers word spesifiek gevra om getrou hul hande te was, gesigmaskers te dra en sosiale afstand te handhaaf.